JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned teemad -
Kahe riigi lahendus taas päevakorras
Mis juhtus Nasseri haiglas?
Okupatsioon jälle ICJ hammaste vahel
USA ja tema araabiamaadest liitlased püüavad välja pakkuda
kahe riigi lahendusel põhinevat rahuplaani,
mis Washington Posti sõnul võidakse avalikustada lähinädalatel,
kuid mis sõltub võimaliku relvarahu algusest Iisraeli ja Hamasi vahel.
Plaan põhineb selgel graafikul ja pooled loodavad selle avalikustada
enne moslemite püha paastukuu, ramadaani algust 10. märtsil.
Iisraeli valitsus reageeris raportile teravalt,
teatades, et kui see välja pakutakse, teeb Iisraeli sõjakabinet omakorda
kohe deklaratsiooni Palestiina riigi vastu.
Peaminister Benjamin Netanyahu
on samuti väljendanud selget vastuseisu Palestiina riigile,
eriti kogu Gaza sektoris ja Läänekaldal.
Ta rõhutas, et Iisraeli asulaid Läänekaldal ei tohi välja juurida;
et Jeruusalemm peab jääma Iisraeli suveräänsuse alla
ning et Iisraeli armee peab säilitama julgeolekukontrolli
Gaza ja Läänekalda üle.
Peaminister Netanyahu arutas teemat telefonitsi president Joe Bideniga,
teatades, et Iisrael nõuab,
et neid ei survestataks Palestiina riiki aktsepteerima.
Netanyahu sõnul mahub tema seisukoht kahte lausesse:
"Iisrael lükkab kategooriliselt tagasi rahvusvahelised diktaadid
püsiva kokkuleppe saavutamiseks palestiinlastega.
Selline kokkulepe on saavutatav
ainult otsestel kõnelustel poolte vahel ilma eeltingimusteta."
Lisaks ütles peaminister, et Iisrael on jätkuvalt vastu
Palestiina riigi ühepoolsele tunnustamisele.
Selline tunnustus annaks pärast 7. oktoobri veresauna
suure preemia tulevasele terrorismile
ja takistaks mis tahes võimalikku rahukokkulepet.
Eelmise pühapäeva intervjuus telekanalile ABC ütles Netanyahu:
"Küsin kõigilt, kes räägivad kahe riigi lahendusest,
mida te selle all mõtlete? Kas palestiinlastel peaks olema armee?
Kas nad võivad sõlmida sõjalise lepingu Iraaniga?
Kas nad võivad importida rakette Põhja-Koreast ja muid taparelvi,
kust iganes tahavad?
Kas nad peaksid jätkama oma laste koolitamist
terrorismi ja hävitamise alal?
Loomulikult mitte.
Kuid tulevase rahulepingu sisu, mis on kõigi väitel kaugel, on see,
et palestiinlastel peaks olema õigus end ise valitseda,
kuid neil ei tohiks olla õigust Iisraeli ähvardada."
President Bideni avaldused on mõistatuslikud,
sest USA suursaadik Iisraelis Jack Lew lükkas ühemõtteliselt tagasi
teated Palestiina riigi ühepoolsest tunnustamisest USA poolt.
Tema sõnul pole president kunagi öelnud,
et USA ei kavatse kunagi Palestiina riiki ühepoolselt tunnustada.
"Me pole kunagi öelnud, et see on meie poliitika,"
ütles suursaadik Lew suursaadikute kogunemisel,
kui temalt selle küsimuse kohta eelmise pühapäeva õhtul küsiti.
"Meie poliitika järgi peaks toimuma horisonti ületav protsess
Palestiina riigi loomiseks, milles osaleb ka Iisrael."
Lew rõhutas Saudi Araabia rahulepingu reaalset võimalust,
mis sisaldaks kahe riigi võimalust.
Ta märkis ka, et selline tulevane riik oleks de-militariseeritud.
Iisraeli armee tegi avalduse operatsiooni kohta,
mille sihiks oli Gaza sektoris Khan Younises asuv Nasseri haigla,
mis tekitas suurt rahvusvahelist elevust.
Iisraeli väed tungisid eelmisel neljapäeval Nasseri haiglasse,
öeldes, et on olemas usaldusväärsed luureandmed,
mille järgi Hamas hoiab haiglas pantvange
ja et hoones võivad olla ka pantvangide surnukehad.
Operatsiooni käigus arreteeriti mitu Hamasi terroristi,
kes esinesid arstidena, ning leiti suures koguses relvi,
millest osa oli peidetud sõidukitesse, mida Hamasi terroristid kasutasid
oktoobris toimunud veresauna läbiviimiseks.
IDF rõhutas, et haigla patsientidel ja meditsiinipersonalil
ei palutud ruume evakueerida
ja et haiglasse tarniti hapnikumahuteid ja kütust elektri jaoks.
Haiglas peeti kinni sadu terroriste ja terrorismis kahtlustatavaid,
sealhulgas neid, kes olid seotud 7. oktoobri veresaunaga.
Lisaks leiti haigla territooriumilt Kibbutz Nir Ozist varastatud sõiduk.
Haiglast leiti ka ravimipakendeid Iisraeli pantvangide nimedega.
Pakid olid pitseeritud ja neid polnud pantvangidele üle antud,
vastupidiselt Katari emiiri poolt Iisraelile antud lubadustele.
Iisraeli sõjakabineti opositsioonipoliitik Benny Gantz
lükkab täielikult tagasi läbirääkimised Palestiinaga võimaliku riigi üle.
"Sõda nüüd, rahu hiljem," ütles Gantz,
rõhutades, kui oluline on kõrvaldada Gazat kontrolliv terrorirühmitus
pärast Iisraeli parimaid jõupingutusi selle ohjeldamiseks,
mis on kestnud peaaegu kaks aastakümmet.
Gaza muutumine võib võtta aastaid, aastakümneid või isegi põlvkonna,
ütles minister Gantz Jeruusalemmas
juudi ühenduste esimeeste kohtumisel,
lükates tagasi üleskutsed ühepoolseks Palestiina riigi loomiseks.
Seni oleme proovinud kõike muud kui Hamasi kõrvaldamist,
ütles Gantz, endine IDF-i staabiülem ja endine kaitseminister.
Iisraelil on ees väga pikk tee, et muuta Gaza reaalsust,
selgitas Gantz, kes on ka sõjakabineti liige.
Ta kirjeldas aeglast ja vaevarikast protsessi
enklaavi halduse muutmiseks ja selle tagamiseks,
et Hamas kõrvaldatakse ega saa Gaza üle uuesti kontrolli.
Suureks probleemiks saab olema see,
et suur hulk gazalasi on Hamasi tegevuses täiesti süütud,
kuid süüdistavad nüüd Iisraeli Gaza osalises hävitamises.
Enamik araabia riike on hoidunud Hamasi hukka mõistmast
rünnakute ja veresaunade eest Iisraeli vastu.
Erandiks oli Egiptus, kelle välisminister Sameh Shoukry
kritiseeris Hamasi ja selle tegevust väga teravalt,
kui ta nädal tagasi Müncheni julgeolekukonverentsil kõneles.
Egiptuse välisminister mõistis Hamasi hukka, teatades,
et see on väljaspool Palestiina konsensust,
mis tunnustab Iisraeli ja tahab sellega läbirääkimisi pidada,
sest Hamas pole valmis loobuma vägivallast ja selle toetamisest.
Ta nõudis ka rahvusvahelist uurimist selle kohta,
kuidas Hamas on Gaza sektoris võimule saanud,
miks ja kust ta on saanud rahalist toetust.
Ta viitas ka võimalikule Iisraeli sõjalisele operatsioonile Rafah's
ja teatele, et Egiptus ehitab oma piirile puhvertsooni,
kuhu võiks võtta vastu Palestiina pagulasi.
Egiptuse välisminister ütles:
"Meil ei ole kavatsust pakkuda palestiinlastele alalist turvatsooni,
kuid vajaduse korral tegeleme selle teemaga vajaliku inimlikkusega."
Ka Põhja-Siinai kuberner Mohamed Abdel Shosha rõhutas,
et Egiptuse armee rajab 8,8 km sügavuse puhvertsooni,
et takistada Gaza elanike voolamist Siinai poolsaarele
ja võimaldada Gaza elanikele humanitaarabi andmist.
Shosha eitas aga teateid
pagulaslaagri rajamisest Siinai poolsaarele.
Suletud tsooni sisenevail palestiinlastel lubatakse sealt lahkuda
vaid siis, kui nende sihtkohaks on mõni teine riik,
rääkisid Egiptuse ametnikud Kairos arutatud varuplaanide kohta.
Hamas lükkas tagasi Iisraeli ettepaneku vabastada 1500 vangi
kõigi röövitud pantvangide vabastamise eest,
teatas regiooni külastav USA välisminister Antony Blinken.
Iisrael on omalt poolt andnud Hamasile ultimaatumi,
et sõjategevuse peatamise ja pantvangide suhtes
tuleb jõuda kokkuleppele
enne moslemite püha ramadaanikuu algust 10. märtsil.
Alternatiiviks on täiemahuline pealetung Rafah's.
Välisminister Blinken ütles, et varasem Hamasi vastus
võib pakkuda väikest võimalust kokkuleppele jõudmiseks,
ja lubas selle nimel töötada.
Rahvusvaheline Kohus on taas võtnud menetlusse
Iisraeli nn Palestiina alade okupeerimise juhtumi.
See on teine kord, kui ÜRO Peaassamblee
on palunud Rahvusvahelisel Kohtul, mida tuntakse ka maailmakohtuna,
esitada nõuandev arvamus
okupeeritud Palestiina territooriumi kohta.
2004. a juulis otsustas kohus, et Iisraeli eraldusmüür Läänekaldal
rikub rahvusvahelist õigust ja tuleb lammutada,
kuid see on tänaseni püsti.
Selle nõuandva arvamuse menetlus
on lahus varasemast genotsiidimenetlusest,
mille Lõuna-Aafrika esitas Iisraeli vastu Rahvusvahelisele Kohtule,
väites, et too on Gazas toime pannud sõjakuritegusid,
rikkudes 1948. a genotsiidilepingut.
Kohtuasja käsitlemisel jaanuari lõpus, kolm nädalat tagasi
kohustas Rahvusvaheline Kohus Iisraeli tegema kõik endast oleneva,
et Gazas genotsiidi vältida.
Rahvusvahelise Kohtu sõnul
poleks ka see uus nõuandev arvamus õiguslikult siduv,
kuid sel oleks suur õiguslik kaal ja moraalne autoriteet.
Esmaspäeval algasid ÜRO Ülemkohtus nädala kestvad istungid
Iisraeli okupatsiooni õiguslike tagajärgede teemal Palestiina aladel.
Nädala vältel peaks kohtunike poole pöörduma rohkem kui 50 riiki.
Palestiina omavalitsuse välisminister Riyad al-Maliki on esimene,
kes kohtu ees sõna võtab.
Kuigi Iisrael on selliseid arvamusi varem ignoreerinud,
võib see nõustav hukkamõistev otsus suurendada poliitilist survet
seoses jätkuva sõjaga Gazas.
Kuulamistel osalevate riikide seas
on Iisraeli tugevaim toetaja Ameerika Ühendriigid
koos Hiina, Venemaa, Lõuna-Aafrika ja Egiptusega.
Iisrael kuulamistel ei osale, kuigi on saatnud kohtule kirjalikud märkused.
Kohtuistungid kestavad peaaegu veebruari lõpuni,
misjärel kohtunikud alustavad eeldatavasti
mitu kuud kestvaid arutelusid enne nõuandva arvamuse esitamist.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 eurot.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!